Frá því að upplýsingatæknin kom til sögunnar hef ég nýtt mér hana á fjórum mismunandi starfsstöðvum . Í fyrsta lagi á Morgunblaðinu , þar sem ég kynntist þessari tækin og tileinkaði mér ýmsa grunnþætti hennar , sem hafa dugað mér fram á þennan dag . Þar komst ég einnig fyrst í kynni við Netið . Í öðru lagi sem alþingismaður en þegar ég kom í það starfsumhverfi 1991 , þótt mér það nokkuð frumstætt miðað við tæknina , sem ég kynntist á Morgunblaðinu . Í þriðja lagi sem menntamálaráðherra 1995 en innan menntamálaráðuneytisins var að mörgu leyti unnið frumkvöðlastarf við nýtingu á upplýsingatækni í stjórnsýslu og vefsíða ráðuneytisins hefur að geyma langmesta magn upplýsinga allra ráðuneyta . Tölvusamskipti reyndust mér mjög mikilvæg við ráðherrastörfin og gáfu mér færi á beinum samskiptum við hundruð ef ekki þúsundir manna um land allt , ekki síst ungt fólk . Í fjórða lagi er ég nú að kynnast því umhverfi , sem upplýsingatæknin skapar á starfsvettvangi borgarstjórnar . Morgunblaðið hefur verið í fararbroddi með upplýsingatækniþjónustu sína , enda er vefsíða þess mest sótta síðan á landinu ásamt leit.is , sem er annars eðlis . Gagnasafn Morgunblaðsins er ómetanlegur fróðleiksbrunnur og auðvelt að finna það , sem að er leitað . Alþingi er einnig í fremstu röð í vef - og upplýsingatækniþjónustu sinni og vefsíða þess er til fyrirmyndar á alþjóðlegan mælikvarða . Sparar hún áreiðanlega mörgum sporin , sem kunna að nýta sér hana . Rafrænt starfsumhverfi þingsins hefur tekið miklum framförum . Sömu sögu er að segja um þróun vefsíðu Stjórnarráðsins , hún hefur þróast ört , þótt misjafnt sé eftir ráðuneytum , hvernig þessari þjónustu er háttað . Í menntamálaráðuneytinu hefur jafnan verið lögð mikil áhersla á góða þjónustu á þessu sviði og er ekki nokkur vafi á því , að miðlun upplýsinga með rafrænum hætti hefur skipt miklu um framkvæmd margra og mikilla breytinga á sviði mennta og menningar . Með þessa reynslu að baki varð ég fyrir vonbrigðum , þegar ég tók að kynna mér , hvernig upplýsingatæknin er nýtt af borgaryfirvöldum til að miðla upplýsingum til borgarbúa og annarra , sem vilja fylgjast með því , sem gerist á vettvangi borgarstjórnar og nefnda hennar eða innan stjórnsýslu borgarinnar . Sýnist mér þjónusta á þessu sviði vera á nokkru frumstigi og miðlun upplýsinga takmörkuð . Til dæmis er ekki unnt að nálgast umræður í borgarstjórn , sem fara fram fyrir opnum tjöldum , á vefsíðu Reykjavíkur . Þar er ekki unnt að leita að ummælum borgarfulltrúa með sama hætti og má gera í ræðum alþingismanna á vefsíðu alþingis . Þá eru litlar upplýsingar um stjórnsýslulegar ákvarðanir borgaryfirvalda á Netinu . Er greinilegt , að tæknin hefur ekki verið nýtt nema að litlu leyti til að skapa aukin tengsl við borgarbúa . Ástæðan fyrir því , að ég fór að velta þessu sérstaklega fyrir mér voru umræður á borgarstjórnarfundi hinn 20. júní síðastliðinn um tillögu , sem Dagur B. Eggertsson flutti í nafni R-listans og hefst hún á þessum orðum : „ Borgarstjórn samþykkir að hleypa af stokkunum fjölþættu lýðræðisverkefni undir nafninu „ Greiðar götur “ . Því er ætla að greiða leið almennra borgara að ákvörðunum og stefnumótun í stjórn borgarinnar sem og þjónustu hennar . Lögð verður sérstök áhersla á hverfalýðræði , rétt til upplýsinga , þátttöku og sanngjarnrar málsmeðferðar . “ Á að setja á laggirnar stjórnkerfisnefnd til að vinna að þessu verkefni . Þegar málið var rætt í borgarstjórn vakti ég máls á því , að upplýsingalög , stjórnsýslulög og lög um umboðsmann alþingis giltu að sjálfsögðu fyrir Reykvíkinga gagnvart borgaryfirvöldum og þeim lögum yrði ekki breytt af borgarstjórn . Mannréttindaákvæðum stjórnarskrárinnar yrði ekki heldur breytt af borgarstjórn . Þá hefðu í febrúar 2002 verið samþykktar starfsreglur fyrir hverfisráð á grundvelli tillagna R-listans frá því í nóvember 2001 og á fundinum 20. júní væri borgarstjórn í fyrsta sinn að kjósa í þessi hverfisráð og væri sjálfsagt að gefa þeim tíma til að sanna sig , áður en tekið yrði til við að stokka upp hið nýja kerfi . Gallinn á þessum hverfisráðum er sá , að enginn veit í raun , hvað þau eiga að gera eða hvert valdsvið þeirra er , þess vegna höfum við sjálfstæðismenn lagt til , að hverfasamstarfið þróist með skólana , leikskóla og grunnskóla , í fyrirrúmi og með því að skipta borginni í skólahverfi með skólaráðum , sem hafa skýrt vald lögum samkvæmt . Auðvitað þarf ekki að skipa neina nefnd til að greiða leið almennra borgara að ákvörðunum og stefnumótun í stjórn borgarinnar sem og þjónustu hennar . Það þarf einfaldlega að leggja meiri rækt við þennan þátt í starfi borgarfulltrúa og embættismanna til dæmis með því að borgarstjóri skipuleggi viðtalstíma sína með þeim hætti að hitta sem flesta og borgaryfirvöld nýti upplýsingatæknina betur . Fyrsta verkefnið ætti að vera að bæta vefsíðu Reykjavíkurborgar , svo að hún standist samanburð við það sem best gerist hér á landi . Til að hinir almennu borgarar geti skipt sér af því , sem gerist á vettvangi borgarstjórnar , þurfa að þeir að fá meiri upplýsingar og Netið er öflugasta leiðin til að miðla þeim . Það er ekki aðeins vanþróuð upplýsingamiðlun til almennings með tölvutækninni af hálfu Reykjavíkurborgar , sem hefur vakið undrun mína á nýjum starfsvettvangi , heldur einnig hvernig staðið er að umræðum á vettvangi borgarstjórnar og vísa ég þá til þess , hve fljótt R-listamenn grípa til einfeldnislegra raka í von um að geta slegið viðmælanda sinn út af laginu eins og í ræðukeppni í stað þess að fjalla um efni málsins . Alfreð Þorsteinsson svaraði ræðu minni um orkumál með þeim orðum , að kjósendur hefðu hafnað sjónarmiðum mínum í kosningunum og þess vegna þyrfti hann ekki að ræða þau . Jafnvel þótt kjósendur hafi mikið vald geta þeir ekki hafnað staðreyndum , hvorki varðandi Orkuveitu Reykjavíkur ( OR ) né annað . Alfreð var einnig hinn versti yfir því , að ég skyldi telja Hitaveitu Suðurnesja ( HS ) standa betur að vígi gagnvart komandi samkeppni , af því að hún er hlutafélag en OR ekki vegna deilna innan R-listans . Þá er einnig staðreynd , að OR tapaði rúmum 500 milljónum kr. á síðasta ári en HS hagnaðist um 600 milljónir kr . Barnalegast er þó að halda því fram að lýsing á skuldastöðu OR eða gagnrýni á of mikla fjárfestingu í skrifstofuhúsnæði OR sé árás á starfsmenn fyrirtækisins , af því að þeir eigi að vinna í húsinu ! Var Alfreð að ráðast á starfsmenn Ráðhússins , þegar hann snerist gegn því húsi ? Ingibjörg Sólrún Gísladóttir taldi mig gera lítið úr sjálfstæði sveitarfélaga með því að minna á úrslitahlutverk löggjafans varðandi réttarstöðu almennings gagnvart sveitarstjórnum . Hún lét einnig eins og það væri aðför að sóma Reykjavíkur , að ég skyldi leyfa mér að nefna styrk Hitaveitu Suðurnesja andspænis Orkuveitu Reykjavíkur . Þá var henni misboðið vegna þess að ég taldi æskilegt , að borgarstjórn fengi að sjá tillögu að erindisbréfi nefndar um stefnumörkun í orkumálum Reykjavíkurborgar . Lét hún eins og ég vildi , að menn færu að deila um orðalag í slíku bréfi í borgarstjórn , sem auðvitað var ekki ætlan mín heldur hitt , að með því að hafa tillögu að slíku bréfi í greinargerð með tillögunni fengju borgarfulltrúar og almenningur meiri upplýsingar um samstöðu og stefnumörkun meirihlutans í þessu mikilvæga máli . Til að hafa greiðar götur til borgarbúa er nauðsynlegt að miðla upplýsingum og stunda málefnalegar rökræður í því skyni að skýra mál og upplýsa almenning um þau .